Vlak 3: Wildtuin nou oop vir dagbesoekers | Maroela Media
SANParke het Saterdag aangekondig dat nasionale parke, insluitend die Krugerwildtuin, van Maandag oop is vir dagbesoekers, mits hulle hul eie voertuig bestuur. Dié parke was die afgelope twee maande gesluit weens afsonderingsregulasies wat die verspreiding van Covid-19 moes bekamp.
"SANParke het die afgelope week voorberei vir die terugkeer van besoekers na ons parke en ons word bemoedig deur deurlopende navrae deur ons lojale besoekers," het SANParke se uitvoerende hoof, Fundisile Mketeni, gesê.
Lede van die publiek word aangemoedig om besprekings telefonies en aanlyn te doen, en ook betalings vooraf te doen ten einde fisieke kontak tussen besoekers en die parke se personeel te beperk. Mketeni sê die meerderheid van die Krugerwildtuin se hekke sal oop wees behalwe die Pafuri- en Numbi-hek. Die Namaqua Nasionale Park, asook die Boulders-strand en Kaappunt in die Tafelberg Nasionale Park bly voorlopig gesluit.
Maroela Media het Vrydag berig die Golden Gate Nasionale Hooglandpark in die Vrystaat en dele van die Tuinroete en Tafelberg Nasionale Park in die Wes-Kaap is ook nou oop vir die publiek.
Besoekers aan die Krugerwildtuin sal egter vinnig moet spring, aangesien die daaglikse kwota vir besoekers aan dié park met twee derdes gesny is.
Besoekers mag ook nie provinsiale grense binne die Krugerwildtuin oorsteek nie. Hulle moet die wildtuin dus deur 'n hek in dieselfde provinsie verlaat as waar die wildtuin binnegegaan het.
Uitkykpunte en piekniekareas binne alle parke bly gesluit en besoekers word nie toegelaat om in parke te braai nie. 'n Beperkte aantal toilette sal wel oop wees. Besoekers word ook versoek om nie hul afval in vullisdromme in parke weg te gooi nie, maar dit eerder saam te neem huis toe.
Sorry wildtuin net besoekers uit jou eie provinsie
Yip, beteken nie groot inkomste vir die parke nie, meeste plaaslike gereelde besoekers aan KNP het in elk geval 'n Wildcard.
Kruger kan net besoek word deur inwoners van Mpumalanga en Limpopo
Gaan dadelik in my kar spring hier in Pretoria en deur jaag Kruger Wildtuin toe. Nee wag…. nou net besef dat ek Mpumalanga se grens sal moet oorsteek. Jammer diere julle sal nog 'n paar maande, of jare moet wag voordat julle weer mense uit Gauteng sien. Miskien sien julle Chinese en Kubane, nog voordat julle Suid Afrikaners weer sien!